મુખ્ય વાત આ જ છે કે માણસ પોતાનામાં રહેલા પ્રાણીને કેટલો મિટાવી શકે છે અને પોતાનામાં રહેલા દૈવી દેવોને કેટલો જગાડી શકે છે. મીરાંબાઈએ ગાયું કે – ‘કાયામાં કામ હજુ જાગે ન જાગે ત્યાં રુદિયામાં રામ ગયો જાગી !’ જ્યારે આપણામાંના ઘણાંનો રામ દેહાંત સુધી ઢબુરાયેલો જ રહે છે. ભીતરના આ રામને જગાડવા પ્રભાતિયાં સાંભળવાં પડે છે, વિવેકાનંદ જેવાનાં જાગરણ ગીત કાને ધરવાં પડે છે, જે ગાય છે. ‘આભને માપવા, જાતને પામવા, જાગ રે જાદવા !’